Transitoroof neem met 56% toe | Netwerk24
Deur Jan Gerber, News24 11 September 2018 20:11
Transitorooftogte het met 56% toegeneem, wys die jongste misdaadstatistieke.
Norman Sekhukhune, nasionale hoof van die polisie se eenheid vir misdaadnavorsing en statistiek, het Dinsdag aan parlementslede gesê “sedert die 2014-’15-tydperk het dié misdaadsyfer ongelukkig vir die afgelope drie jaar gestyg”.
Transitorooftogte het laas in 2008-’09 toegeneem en die laagste syfer was in 2014-’15.
Statistieke toon 137 transitorooftogte is aangemeld in 2015-’16, 152 in 2016-’17 en 238 in 2017-’18 – ’n 56,5%-styging in die afgelope boekjaar.
Die meeste van die rooftogte het op ’n Maandag tussen 08:00 en 16:00 plaasgevind. Twee omstanders en 23 sekuriteitswagte is in dié rooftogte dood.
Die meeste transitorooftogte het in Gauteng plaasgevind, met 80 sake wat aangemeld is. In Noordwes het dit met 475% toegeneem, met 23 sake wat in 2017-’18 aangemeld is vergeleke met verlede jaar se vier.
In die Wes-Kaap het minder transitorooftogte voorgekom – 35 sake is in 2016-’17 aangemeld teenoor 2017-’18 se 26.
Die meeste van die transitorooftogte het op paaie gebeur (84), gevolg deur sakepersele (66), winkelsentrums (40) en winkels by vulstasies (21). In die meeste gevalle is die sekuriteitswagte se vuurwapens van hulle afgeneem.
Motorkapings het met 2,3% afgeneem, met 16 325 sake in 2017-’18 teenoor die vorige jaar se 16 717.
Byna die helfte van die aangemelde kapings het die afgelope jaar in Gauteng plaasgevind.
Die grootste aantal motorkapings het in Nyanga in die Wes-Kaap voorgekom, gevolg deur Jeppe, Booyens, Honeydew en Moffat View in Gauteng.
Vragmotorkapings het met 1,6% toegeneem, met 1 202 sake wat in 2017-’18 aangemeld is vergeleke met verlede jaar se 1 183.
Volgens Bheki Cele, minister van polisie, het die gety teen transitorowers gedraai omdat die meeste van die beweerde meesterbreine onlangs in hegtenis geneem is.
“Die eenheid vir misdaadintelligensie werk hard en dit het gehelp om transitorooftogte te verminder,” het Cele op ’n perskonferensie gesê.
Cele was geskok om te hoor dat sommige van die transitoroof-verdagtes op borgtog vrygelaat is.
Godfrey Lebeya, hoof van die Valke, sê hulle sal borgtog vir verdagtes teenstaan.
Meer oor: Misdaadstatistieke | Transitorooftogte
Skote klap ná transitoroof; rower doodgeskiet
Vrou nie meer aangekla ná transitoroof